《携仙箓九首》
唐代·司空图

岳北秋空渭北川，晴云渐薄薄如烟。

坐来还见微风起，吹散残如一片蝉。

一半晴空一半云，远笼仙掌日初曛。

洞天有路不知处，绝顶异香难更闻。

决事还须更事酬，清谭妙理一时休。

渔翁亦被机心误，眼暗汀边结钓钩。

迹不趋时分不侯，功名身外最悠悠。

听君总画麒麟阁，还我闲眠舴艋舟。

仙凡路阻两难留，烟树人间一片秋。

若道阴功能济活，且将方寸自焚修。

若有阴功救未然，玉皇品籍亦搜贤。

应知谭笑还高谢，别就沧洲赞上仙。

英名何用苦搜奇，不朽才销一句诗。

却赖风波阻三岛，老臣犹得恋明时。

剪取红云剩写诗，年年高会趁花时。

水精楼阁分明见，只欠霞浆别著旗。

此生得作太平人，只向尘中便出尘。

移取碧桃花万树，年年自乐故乡春。

作者简介：司空图（837～908）晚唐诗人、诗论家。字表圣，自号知非子，又号耐辱居士。祖籍临淮（今安徽泗县东南），自幼随家迁居河中虞乡（今山西永济）。唐懿宗咸通十年（869年）应试，擢进士上第，天复四年（904年），朱全忠召为礼部尚书，司空图佯装老朽不任事，被放还。后梁开平二年（908年），唐哀帝被弑，他绝食而死，终年七十一岁。司空图成就主要在诗论，《二十四诗品》为不朽之作。《全唐诗》收诗三卷。